CPF จัดเดิน-วิ่งมินิมาราธอน
คณะสัตวแพทยศาสตร์ ม.อ.หาดใหญ่ ผนึก CPF จัดกิจกรรมเดิน-วิ่งมินิมาราธอน “CPF-VET Hatyai run for charity 2017" วันที่ 21 พ.ค.นี้ ที่มหาวิทยาลัยสงขลานครินทร์ วิทยาเขตหาดใหญ่ จ.สงขลา หวังรณรงค์ให้คนไทยมีสุขภาพดี พร้อมได้สร้างบุญสมทบทุนให้คณะสัตวแพทยศาสตร์ 
17 พ.ค. 2560

รศ.สพ.ญ.อุษา เชษฐานนท์ คณบดีคณะสัตวแพทยศาสตร์ มหาวิทยาลัยสงขลานครินทร์ เปิดเผยว่า คณะสัตวแพทย์ มอ. ร่วมกับ โรงงานอาหารสัตว์บกหาดใหญ่ บริษัท เจริญโภคภัณฑ์อาหาร จำกัด (มหาชน) หรือ CPF จัดกิจกรรมงานเดิน-วิ่งมินิมาราธอนการกุศล “CPF-VET Hatyai run for charity 2017″ ในวันอาทิตย์ ที่ 21 พฤษภาคม 2560 จัดวิ่งในระยะทาง 4 และ 8 กิโลเมตร เพื่อกระตุ้นให้คนไทยสนใจออกกำลังกายเพื่อสุขภาพที่ดี และได้ร่วมสร้างบุญสมทบทุนให้คณะสัตวแพทยศาสตร์เพื่อดำเนินกิจกรรมสาธารณประโยชน์ต่อไป  พร้อมยังมีกิจกรรมสนุก และเป็นประโยชน์ เกี่ยวกับการดูแลสุขภาพของตนเอง และสัตว์เลี้ยงแสนรัก พร้อมรับของรางวัลกลับบ้านอีกด้วย
“กิจกรรมที่จัดขึ้นเป็นส่วนหนึ่งในการสร้างสังคมแห่งสุขภาพดี และรู้จักแบ่งปันให้กับชุมชนตนเอง เพื่อพัฒนาชุมชนของเรามีคุณภาพชีวิตที่ดี และอยู่ร่วมกันอย่างมีความสุข” อาจารย์อุษากล่าว
นายวิโรจน์ คัมภีระ รองกรรมการผู้จัดการบริหาร ในฐานะประธานชมรม CPF Running Club กล่าวว่า ในปี 2560 ชมรมฯ มีแผนจัดกิจกรรมเดิน-วิ่งเพื่อสุขภาพทั่วประเทศ 12 ครั้ง โดยให้โรงงานอาหารสัตว์บกของบริษัทฯ เป็นแกนหลักในการจัดกิจกรรม และกิจกรรม CPF-VET Hatyai run for charity 2017 ในครั้งนี้ จัดขึ้นเป็นครั้งที่ 5 ซึ่งเป็นไปตามเป้าหมายของชมรมฯ ที่มุ่งส่งเสริมให้คนทั่วประเทศและชาวซีพีเอฟได้ตระหนักถึงความสำคัญของการออกกำลังกายเพื่อสุขภาพที่ดี และการส่งเสริมให้ทุกคนได้ร่วมสร้างสรรค์สิ่งดีๆ ให้กับชุมชนตนเองอีกด้วย
“ซีพีเอฟจะนำรายได้ทั้งหมดโดยไม่หักค่าใช้จ่ายสมทบทุนการจัดกิจกรรม ๖๐ พรรษา สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี และสมทบทุนสโมสรนักศึกษา คณะสัตวแพทยศาสตร์ เพื่อกิจกรรมสาธารณประโยชน์ให้แก่สังคมต่อไป โดยการจัด 4 ครั้งที่ผ่านมา ซีพีเอฟนำรายได้และเงินบริจาค นำไปสมทบทุนให้มูลนิธิมะเร็ง สถาบันมะเร็งแห่งชาติ และกิ่งกาชาดอำเภอท่าเรือ จ.พระนครศรีอยุธยารวมแล้ว 250,000 บาท” นายวิโรจน์กล่าว
ทั้งนี้การแข่งขัน CPF-VET Hatyai run for charity 2017 จะแบ่งออกเป็น 3 ประเภท ได้แก่ มินิมาราธอนระยะทาง 8 กิโลเมตร โดยมีการแบ่งรุ่นอายุ ไม่เกิน 35 ปี  รุ่นอายุ 36-49 ปี และรุ่นอายุ 50 ปีขึ้นไป และฟันรัน แฟนซีรัน ระยะทาง 4 กิโลเมตร โดยมีโปรแกรมไฮไลท์ของรายการ วิ่งกับเพื่อนซี้  4 ขา ระยะทาง 1.3 กิโลเมตร ซึ่งจัดขึ้นเป็นพิเศษสำหรับผู้รักสุนัขได้ออกกำลังกายร่วมกัน โดยเส้นทางการวิ่งจะอยู่ในบริเวณ ม.อ. หาดใหญ่